Figurteatret i Nordland

Figurteatret i Nordland (forkortet FiN; engelsk navn Nordland Visual Theater (NVT)) er et internasjonalt produksjonssenter for figurteater, med base i Stamsund i Lofoten, Nordland. Teatret ble etablert i 1991 og har en stab på 6 fast ansatte. Hvert år produseres 5-6 forestillinger i co-produksjon med profesjonelle scenekunstnere/grupper fra inn- og utland.  Figurteatret administreres av Nordland FylkeskommuneFiN produserer ikke egne forestillinger, men bistår eksterne kompanier fra Norge og utlandet med å utvikle nye figurteaterforestillinger. Figurteatret holder til i et eget hus som rommer alle teaterets tekniske og administrative fasiliteter; forestillingssal, prøvesal. tekniske verksteder, systue og dukkeverksted.
Foretaket het tidligere Nordland Dukketeaterverksted, men skiftet navn til Figurteatret i Nordland med virkning fra 7. mars 1998.


== Priser og utmerkelser (utvalg) ==
En rekke av FiNs samproduksjoner har vunnet priser i inn- og utland.


=== Sand mellom tærne ===
Forestillingen Sand mellom tærne ble utviklet av Teater Fusentast i samarbeid med FiN og Stamsund Internasjonale Teater. Forestillingen vant i 2007 prisen for beste forestilling på Figurteaterfestivalen i Klaipéda i Litauen. Produksjonen mottok samme år også Birgit Strøms minnepris.


=== Houdinis koffert ===
I 2007 mottok produksjonen Houdinis koffert publikumsprisen – People’s Jury Prize - under Belo Horizonte Puppet Festival i Brasil (den engelske versjonen ble kalt Houdini's Suitcase). Produksjonen ble utviklet av det engelske kompaniet Pickled Image og FiN.


=== Fabrik ===
I 2008 vant FiN og Wakka Wakka Productions i fellesskap flere priser for forestillingen Fabrik, som ble produsert i Stamsund i 2007. Våren 2008 ble de nominert til Drama Desk Award i kategorien «Unique Theatrical Experience!». I mai 2008 vant de den høythengende amerikanske prisen Citation of Excellence in Puppetry. Stykket Fabrik var en dramatisering av livet til jødiske Moritz Rabinowitz, som innvandret til Haugesund fra Sverige i mellomkrigstiden. Rabinowitz ble en fremgangsrik forretningsmann i Haugesund, der han etablerte en konfeksjonsfabrikk i tillegg til en manufakturhandel. I 1933 ga han ut en bok som fikk navnet Verdenskrisen og vi der han advarte mot Hitler og nazismen, og allerede dagen etter krigsutbruddet 9. april 1940 ble han etterlyst av okkupasjonsmyndighetene. Han ble pågrepet 4. desember 1940, og senere drept i konsentrasjonsleiren Sachsenhausen.


=== The Writer ===
I 2009 mottok forestillingen The Writer publikumsprisen på Beograds Internasjonale Teaterfestival (BITEF). Oppsetningen ble utviklet ved FiN i samarbeid med Ulrike Quade Company fra Tyskland og Jo Strømgren Kompani. Stykket handlet om forfatteren Knut Hamsun, og hadde premiere under Stamsund Internasjonale Teaterfestival sommeren 2009. Etter visningen under BITEF ble forestillingen vist i Firenze i Italia i begynnelsen av oktober 2009, og senere samme måned på Figurteaterfestivalen i Kristiansand. Etter en turné rundt i Nederland i oktober og november ble The Writer deretter vist på Centralteatret i Oslo fra 1. til 12. desember 2009.


=== Tyrihansprisen 2015 ===
I 2015 var Figurteatret i Nordland mottager av UNIMA Norges æresbevisning Tyrihansprisen. Juryen uttalte i sin begrunnelse for tildelingen:- Årets prisvinner har et omfattende og imponerende virke. Prisvinneren hviler heller ikke på sine laurbær, men søker stadig nye utfordringer og er veldig ambisiøs på figurteaterkunstens vegne. Gjennom et stort nettverk av både nasjonale og internasjonale kunstnere har prisvinneren løftet denne kunstformen opp på et helt nytt nivå i Norge. Det er mange, både kunstnere og publikummere, som har delt unike og utfordrende opplevelser med denne vitale institusjonen. 


== Administrasjon ==
Knut Alfsen var den første lederen for Nordland Dukketeaterverksted i perioden 1991-1994. Fra 1994-2001 overtok Marit Pedersen Omland, med Kenneth Dean som vikar i 1997-1998. Fra 2001-2004 satt Rolf Engelsen som leder av Figurteatret i Nordland, frem til han i 2005 tiltrådte som scenekunstkonsulent i Norsk kulturråd.Per 2020 er Preben Faye-Schjøll leder av FiN.


== Referanser ==


== Eksterne lenker ==
Figurteatret i Nordlands nettsider – besøkt 26. november 2017
Figurteatret i Nordland i Scenewebarkivet – besøkt 26. november 2017